Москва аҧсуа бызшәа арҵаразы акурсқәа аатит
Аҟәа. Ажьырныҳәа 11. Аҧсныпресс. Ажьырныҳәа 9 инаркны абызшәа арҵара ашкол “Capital School” аҿы аҧсуа бызшәа арҵаратә курсқәа хацыркхеит. Абри атәы Москватәи аҧсуа диаспора аҟынтәи иаарыцҳаит.
Аҳәамҭа иҟанаҵо адыррақәа рыла, аҧсуа бызшәа арҵара аинтерактивтә форма ала имҩаҧысуеит. Акьыҧхьтә, аудио, авидео материалқәа рхархәара иабзоураны, ас еиҧш иҟоу апрограмма, аамҭа кьаҿк иалагӡаны аҧсуа бызшәа аҵареи уи ала ацәажәареи азы алшара аҧҵахоит.
Акурсқәа рылахәхаразы асиа аҭагалара мҩаҧысуеит.